**Læseplan for Jødisk Fag:**

**Målsætning:** Formålet med jødisk fag er at styrke elevernes jødiske identitet, bevidsthed og motivation for deltagelse i et (selvdefineret?) aktivt jødisk liv.

Ved samarbejde med samspillet mellem fortid, nutid og fremtid skal eleverne udvikle indsigt i den jødiske religion og det jødiske folks historie. Herved skal de videreudvikle deres forståelse af og holdning til egen kultur og traditioner samt oparbejde kendskab til andre kulturer.

Undervisningen skal give eleverne mulighed for overblik og fordybelse i vedkommende jødiske emneområder og fremme deres indsigt i kontinuitet og forandring.

Undervisningen skal bygge på og stimulere elevernes evne til indlevelse, analyse og vurdering samt fremme deres lyst til at leve og skabe et jødisk liv på baggrund af tilegnet viden og oplevelser.

**Centrale kundskabs- og færdighedsområder**:

Indholdet organiseres i emner/temaer og problemstillinger. De udvælges på en sådan måde, at arbejdet bliver vedkommende og perspektiverende for eleverne.

For at udvikle elevernes jødiske bevidsthed, skal indholdet knyttes til elevernes virkelighedsopfattelse, livsforståelser i nutiden og praktiske oplevelser.

Det overordnede undervisningsforløb indeholder:

* Den jødiske religion
* Det jødiske folks historie
* Jødisk kultur, tradition
* Det moderne Israel
* Almen etiske og filosofiske problemstillinger
* Alef –Beth indgår som en integreret del af undervisningen

Med udgangspunkt i ovenstående skal eleverne kunne udvikle færdigheder i at:

* Behandle de udvalgte emner/temaer og problemstillinger
* Beskrive, analysere og vurdere forskellige kilder
* Deltage i et (selvdefineret?) aktivt jødisk liv (efter egen overbevisning?)

**Læseplan for Jødisk Fag:**

**0.klasse:**

Bibelske fortællinger

Helligdage

Jødisk praksis: Shabbat, Havdalah, Rosh Chodesh, Bordbøn

Kendskab til alfabetet (Alef-Beth)

Sange

**1.klasse:**

Shabbat projekt

Bibelske fortællinger

Helligdage

Jødisk praksis: Shabbat, Havdalah, Rosh Codesh, Bordbøn

Alef-Beth, begynde syntese

**2.klasse:**

Pesach projekt

Hvad vil det sige at være anderledes

Bibelske fortællinger

Helligdage

Jødisk praksis: Shabbat, Havdalah, Rosh Codesh, Bordbøn

Alef-Beth, syntese

**3.klasse:**

Livet på bibelsk tid

Hellige steder

Min egen siddur med få centrale bønner og brachot

Helligdage

Jødisk praksis: Shabbat, Havdalah, Rosh Codesh, Bordbøn

Alef-Beth, syntese

**4.klasse:**

Rosh Hashanah projekt (med fokus på tilgivelse)

Projekt Mitzvot/ Ti Bud

Hvad vil det sige at hjælpe

Ritualer

Jødisk praksis: Shabbat, Havdalah, Rosh Codesh, Bordbøn

Alef-Beth, videreudvikling af læseprocessen.

**5.klasse:**

Jerusalem projekt

Purim projekt/purimstykke

Hellige skrifter

Jødiske Symboler

Helligdage

**6.klasse:**

Den jødiske livscyklus (Fra vugge til grav)

Projekt om Det 2. Tempel

Hvad vil det sige at ofre

Hvad vil det sige at bede

Synagogen som institution

Bidrage til Jom Hashoah arrangement –mindehøjtidelighed for ofrene for Holocaust

**7.klasse:**

Dansk jødisk historie

De danske jøder under 2. Verdenskrig

Stamtavler

Frihed og ansvar

Chanukahstykke

**8.klasse:**

Zionismen og Staten Israel

Shoah/Holocaust og den nazistiske ideologi

Kendskab til den religiøse jødiske litteratur

Grundlæggende jødiske trosbegreber og deres præsentation i relevante kilder

**9.klasse:**

Andre religioner

Hvor kommer det onde fra, og hvad er lidelse

En kontinuerlig gennemgang af jødisk historie (Indvandringen til Kanaaens land-Israels oprettelse)

Etik, filosofi, videnskab og religion

Israelsrejse i 8./9.kl.

**Praktiske religiøse tiltag i 5.-9.klasse:**

* Rosh Chodesh
* Udvikle videre kendskab til bordbønnen (Birkat Hamatzon)
* Holder fælles Shabbat den 1. fredag i måneden.
* Bibeholder kendskabet til centrale brachot/lovsigelser og bønner, der præsenteres i de mindre klasser. Der afholdes morgengudstjeneste en gang om ugen på frivilligt basis under ledelse af vores Rabbiner.
* Desuden bliver årets helligdage og fester markeret på hele skolen med hvert deres ritual. Disse ritualer skal 5.kl.-9.kl. bidrage til med relevante brachot og oplæsning (Kiddush, oplæsning af Haggadah shel Pesach mm.) + deltagelse i synagogegudstjenesten i udvalgte tilfælde (Jom Hashoah og Jom Haátzmaut)
* Udlevering af purimgaver/mishloach manot til ældre jødiske borgere

**Delmål:**

**2.klasse:**

Efter 2. klasse skal eleverne kunne genkende og gengive centrale begivenheder og personligheder knyttet til de bibelske fortællinger.

Dertil skal eleverne præsenteres for de jødiske helligdage med sange og ritualer med særlig fokus på shabbat og pesach, således at eleverne bliver fortrolige med disse.

Eleverne skal have en begyndende samtale om det at tilhøre en minoritet (Det at være anderledes).

Eleverne skal have kendskab til enkelte israelske børnesange. Desuden skal de være fortrolig med de første vers af den jødiske bordbøn.

I hebraisk skal eleverne have en fonologisk forståelse for det hebraiske alfabet, samt introduceres til syntese.

**3.klasse:**

At eleverne kan skabe sig et billede og en forståelse af livet i Mellemøsten i bibelsk tid. Derudover berøres udviklingen af enkelte delelementer i jødisk tradition, ritualer og bøn.

Eleverne skal kunne enkelte centrale brachot og blive præsenteret for enkelte centrale bønner. Desuden skal kendskabet til bordbønnen udvides.

Eleverne skal have en begyndende forståelse for idegrundlaget for de centrale helligdage.

I hebraisk arbejdes der med syntese.

**4.klasse:**

Med udgangspunkt i projektet Mitzvot/ De Ti Bud skal eleverne kunne relatere og overføre moralske og etiske principper til deres hverdag. Det at kunne hjælpe, samt tanken om, at alle mennesker kan gøre en forskel i verden, skal i fokus.

Som en naturlig fortsættelse skal eleverne i forbindelse med Rosh Hashana projektet kunne anvende ovennævnte i forhold til de tre hovedbegreber for Rosh Hashana: ”Bøn”, ”bod” og ”gode gerninger” i relationerne menneske-menneske og menneske-Gud, med hovedvægten lagt på menneske-menneske.

Eleverne skal desuden præsenteres for tanken bag et ritual, samt konkretisere det ved at knytte denne viden til konkrete jødiske såvel som ikke-jødiske ritualer.

I hebraisk arbejdes der videre med syntese.

**5.klasse:**

Eleverne skal kunne gengive og forstå Jerusalems historie og centrale betydning for jødedommen (og andre religioner). De skal knytte bibelske personer til byen og kende til vigtige årstal i byens historie.

Der vil blive arbejdet med purim. Børnene skal kunne sætte purimhistorien ind i en historisk sammenhæng og forstå betydningen af de historiske begivenheder for det jødiske folk.

Gennem arbejdet med Esthers bog skal eleverne dels få en præsentation af de jødiske skrifter, dels forstå kvindens rolle i jødedommen.

Eleverne skal præsenteres for tanken bag symbolet som begreb. Desuden skal eleverne have kendskab til afgørende symboler tilknyttet jødedommen.

Eleverne skal kunne placere helligdagene i forhold til årets cyklus.

**6.klasse:**

Eleverne skal tilegne sig en grundlæggende forståelse for og kendskab til de centrale begreber og ritualer i den jødiske livscyklus.

Endvidere skal eleverne have kendskab til perioden omkring Det 2. Tempel samt dets betydning for det jødiske folk. I forlængelse af dette emne skal eleverne lærer om synagogen som institution. Eleverne skal være bekendt med synagogens fysiske rammer og den tilhørende symbolik.

Begreber som ofring og bøn, der er en følge af ovennævnte emner, skal eleverne præsenteres for. Dette ud fra en fænomenologisk metodisk tilgang.

**7.klasse:**

Eleverne skal have kendskab til den dansk-jødiske historie i en sådan grad, at de har en grundlæggende forståelse for de dansk-jødiske menigheder i dag, samt personer og begivenheder, der har præget disse gennem tiden.

I tilknytning til dette tema, skal der lægges vægt på de danske jøders forhold under 2. Verdenskrig. Eleverne skal i denne sammenhæng kunne sidestille de danske jøders situation med den jødiske befolkning i det øvrige Europa. Eleverne skal som følge af ovennævnte præsenteres for den terminologi og de mekanismer der knytter sig til minoritets- og majoritetsforhold.

I forbindelse med stamtavler skal eleverne præsenteres for samt praktisk kunne anvende basale kildemetodiske færdigheder. Eleverne skal i løbet af projektet nå til en forståelse af deres baggrunds betydning for egen identitet.

Eleverne skal desuden arbejde med begreberne frihed og ansvar. Dette både i forhold til jødiske og almene historiske forhold og begivenheder gennem tiden. Eleverne skal i den forbindelse forstå menneskets egen rolle i henhold til disse begreber samt jødedommens tanker om disse.

**8.klasse:**

Eleverne skal have en grundlæggende forståelse af zionismens historie i perioden op til staten Israels oprettelse og kunne relatere den til mellemøstkonflikten i dag. Eleverne skal dertil have et grundlæggende kendskab til staten Israels historie fra dens oprettelse (1948) til i dag. Dette både i et historisk, politisk og samfundsmæssigt perspektiv.

Desuden skal eleverne have en forståelse for Shoah/Holocaust således, at baggrunden herfor, selve begivenhederne og følgerne deraf, bliver gennemgået dels ud fra en historisk vinkel, dels fra en ideologisk vinkel. Eleverne skal således præsenteres for den menneskeforståelse, der prægede det nazistiske styre. Dette skal paralleliseres med det jødiske menneskesyn, og eleverne skal kunne anvende disse ideologier som baggrund for nogle etiske overvejelser knyttet til udvalgte kilder.

Endelig skal eleverne have viden om de centrale litterære værker i jødedommens religiøse tradition. Eleverne skal have en forståelse for hvorledes denne litteratur er blevet anvendt igennem historien. Dertil skal eleverne have kendskab til, i hvilken historisk og samfundsmæssig kontekst litteraturen er blevet til.

Litteraturens præsentation af jødedommens primære trosbegreber skal desuden forelægges eleverne. I den forbindelse skal eleverne have en forståelse for, hvorledes begreber gennem tiden samt i litteraturen, i nogen grad, kan ændre udtryk.

**9.klasse:**

Eleverne skal med udgangspunkt i de grundlæggende trosbegreber, forstå samt kunne anvende sammenhænge mellem disse og jødisk etik.

Endvidere skal eleverne i tilknytning til jødedommens trosbegreber kunne vurdere, hvilke konsekvenser de måtte have i forhold til aktuelle problemstillinger. Dette således at eleverne kan forstå samspillet mellem aktualitet og tradition.

Eleverne skal desuden præsenteres for teorier omhandlende forholdet mellem videnskab og religion, og i den forbindelse nå til forståelse af jødedommen som en dynamisk religion.

Værker samt personligheder og centrale begivenheder i jødedomens historie, skal kunne sættes i et historisk kronologisk perspektiv. Specielt skal eleverne have en bevidsthed om, hvorledes tendenser i den almene verdenshistorie også har influeret på strømninger i jødisk historie, her tænkes i særdeleshed på oplysningstiden.

Med hensyn til andre religioner skal eleverne hovedsageligt præsenteres for kristendommen, islam og buddhismen. Det skal være på en sådan måde, at de kan sætte religionerne i et historisk perspektiv. Derudover skal eleverne have kendskab til den kristne, islamiske og buddhistiske forestillingsverden således, at de på baggrund af denne kan fremdrage markante forskelle og ligheder mellem jødedommen og de tre andre religioner. De etiske principper skal prioriteres højt, men også religionernes rituelle udtryk skal eleverne kunne parallelisere.

Teodicéproblematikken Skal i tilknytning til ovennævnte religioner, samt til almene etiske og filosofiske problemstillinger præsenteres således, at eleverne bliver bekendt med at spørgsmålene og ondskab og lidelse er komplicerede, men meget centrale begreber i disses forestillingsverden.

**Eksamen:**

Eksamen i Jødisk Fag består af følgende:

En mundtlig ”24-timers” prøve, hvor eleven trækker et tredelt spørgsmål inden for pensum. Spørgsmålet er struktureret således, at der er en analytisk del, en redegørende del og en diskuterende del.

Eksaminationen finder sted 24 senere, og foregår som en mundtlig fremstilling på basis af elevens udarbejdede disposition.

Eleven skal kunne uddybe sine overvejelser i en dialog med lærer og i nogen grad med censor. Det forventes at eleven kan parallelisere og inddrage det samlede pensum i sin præsentation.

Eksamen varer 20 minutter inklusiv votering. Der gives karakter efter gældende skala fra undervisningsministeriet.